钦定古今图书集成/理学汇编/学行典/第154卷 > 《敕修孟庙碑记》刘健
## 钦定古今图书集成/理学汇编/学行典/第154卷 > 《敕修孟庙碑记》刘健

邹孟子故乡，故有庙，专祀之始自宋景祐四年，孔道
辅守兖州，建之墓侧，其后徙县之东郭，已而又徙之
南门外。盖我国家龙兴，列圣相承，崇儒重道，即正孟
子“邹国亚圣公”之号，配食孔子，而于是专祀尤加意
焉。洪武、永乐、正统闲，屡尝修葺，由正统迄今，岁久复
敝。五十七代孙翰林院世袭《五经》博士孟元为言：“圣
天子方弘文治于天下，特下有司命修之。”时都察院
右佥都御史光州熊公翀巡抚山东，奉命惟谨，而兖
州知府龚君弘、同知余君濬实承委任，遂相与协谋，
即事始于弘治丙辰二月，明年丁巳三月，工乃讫。庙
址拓于旧，其广五十弓，纵百五十弓有奇。中为殿寝、
东西庑。殿祀孟子，以乐正克配；庑以祀他弟子公孙
丑以下，左为殿寝，祀邾国公；右为孟氏之家庙。致严
有堂，庖廪有舍，以及便户重门，为楹六十有四，俱仍
旧规易以新之，而轮奂壮丽有加焉。熊公既率其属
落成之，而以书来请记。余惟孟子庙祀之典，不但其
故乡，盖通于天下，尝考其所由矣。周衰，先生之道不
行。孔子以圣人生其时而不得位，乃删定《六经》，明其
道于天下后世。盖孔子之道，即先王之道也。孔子既
没未百年，而异端大起，斯道复为之晦。于时有孟子
者生，著书七篇，起而明之，其为力可谓至矣。然自是
历千有馀年，知之者尚鲜。在汉仅有扬雄氏，在唐仅
有韩愈氏。二氏之言曰：“古者杨、墨塞路，孟子辞而辟
之，廓”如也。曰：“孟子功不在禹下。”其言亦可谓明矣。然
但于其事功而未尽其蕴奥，故闻之者或未尽喻，而
犹有异论。至宋大儒程、朱二子者出，推其性善之称，
工、霸之辨，知言养气之论，以为扩前圣之未发，有功
于圣门，以为见道极分明，得孔子之心。由是孟子之
道大明于天下，而其书遂与孔门之言并列为四，垂
之万世而无复异论焉。夫孟子之道明，则孔子之道
益尊；孔子之道尊，则尧、舜、禹、汤、文、武、周公，孔子之传
为有在矣。故自有宋迄今四百馀年，诵《孟子》之书，仰
孟子之道者通于天下，而祀庙亦随之。以是言之，则
孟子之祀，盖有非一乡一邑可得而专者。然事必先
其本，而物各有其源，先贤之乡邑，乃其流风馀韵之
所自，专祀之庙，岂可缺焉而不重哉？而熊公等今兹
之役，仰尊明诏，齐心毕力，度材庀工之恐后，盖有见
乎是欤。故因记庙之成，而历叙其所由如此，以为孟
氏子孙及四方缝掖之士告焉。